Gebroke ouers ‘soek antwoorde’ ná seun se gru-doodDesmond Roberts (Foto: Facebook) Die ouers van ŉ 23-jarige man van Malvern in KwaZulu-Natal sê hulle is “heeltemal stukkend” en wroeg met talle onbeantwoorde vrae ná sy grusame dood in die vroeë oggendure op Nuwejaarsdag. Desmond Roberts se liggaam is net ná 04:00 op Nuwejaarsdag deur die polisie in sy huis in Malvern aangetref nadat ŉ buurvrou die polisie na die toneel ontbied het. Hy het glo verskeie steekwonde aan sy bors gehad en sy keel was ook verskeie kere gesny. Leigh Mac Donald‚ Roberts se stiefpa, het Donderdag aan Maroela Media gesê ŉ vriendin wat vroeër die aand saam met hom by ŉ partytjie was en later na Roberts se huis gegaan het, het sy liggaam in die huis aangetref en toe die buurvrou gevra om die polisie in kennis te stel. Mac Donald sê dit was ŉ “grusame en bebloede toneel” wat “geen mens in sy lewe behoort te sien nie”. “Geen woorde kan beskryf wat ek daardie dag gesien het nie. Dis ŉ beeld wat vir altyd in my geheue geëts sal bly. Ons is stukkend – veral omdat hy so ŉ gru-dood moes sterf. Ons seun is nie doodgemaak nie; hy is soos ŉ dier geslag. En al wat ons nou van hom oor het, is die donker herinneringe van sy dood,” sê hy. Mac Donald het volgens hom nog op Oujaarsaand met hom gepraat om planne vir Nuwejaarsdag te beraam. Die gesin sou die dag deurbring saam met Roberts se dogtertjie en sy meisie. Hy sê veral Anlie, Roberts se ma, is “absoluut gebroke” en dat sy waarskynlik nooit weer dieselfde sal wees nie. “Ons kan nie hierdie verlies verwerk nie, ons weet eenvoudig nie hoe nie. Sy ma kan nie vrede maak met sy dood nie omdat daar te veel onbeantwoorde vrae is: Hoe is hy dood? Hoekom is sy lewe so wreedaardig geneem? Desmond se suster verjaar vandag [Donderdag]. Hoe sê mens vir haar ‘gelukkige verjaardag’? Ons kan nie.” Mac Donald sê hoewel die gesin nou hoop op geregtigheid, sal selfs dit nie eens vir hulle kan vrede bring nie. “Desmond was onsettend lief vir sy familie – veral vir sy ma en sy kind. Hy het foute gehad, maar hy was ŉ goeie seun wat nie goed vir sy ouers sou wegsteek nie. Ons wil hê die skuldige moet boet, maar ons weet dat ons harte nooit weer heel sal wees nie. Dinge sal nooit weer reg wees nie,” sê hy. Anlie het op Facebook geskryf sy is “totaal gebroke”. “Ek voel niks nie. Ek is verlore. Vandag was die moeilikste dag omdat ek nie ŉ boodskap van jou ontvang het wat sê: ‘Mamma, ek is lief vir jou’ nie. Ek is byna dood toe ek jou in die lykshuis sien lê het. Ek kon jou nie help of vir jou lief wees nie. My siel is vernietig. My lus vir die lewe is weg. Ek mis jou so baie. Net God weet hoe gebroke ek is. Jy sal altyd in my hart bly. Ek is lief vir jou, my pragtige kind.” Mac Donald sê die familie het kringtelevisiebeeldmateriaal van die buitekant van Roberts se woonstel in hul besit wat glo deur die polisie bestudeer word vir moontlike verdagtes. Hy sê dié video, wat die oomblikke wys voordat Roberts sy huis binnegaan, wys glo hoe sy seun “nog die een oomblik gelukkig en oukei” voorkom voordat sy liggaam later aangetref word. Hy sê die familie is “woedend” dat Roberts se moord aanvanklik as selfmoord gehanteer is. Volgens hom het geen mens die “fisieke of emosionele krag” om sy of haar lewe op só manier te neem nie. Lt.kol. Thulani Zwane, woordvoerder van die polisie, het bevestig dat die polisie ŉ saak van moord ondersoek nadat die geregtelike nadoodse ondersoek afgehandel is. Hy het bevestig dat die polisie ook die kringtelevisiebeeldmateriaal en ander bewyse ondersoek. “Die polisie moes eers al die inligting bymekaar gekry het voordat ŉ ondersoek na moord begin kon word. Baie inligting word in dié stadium ondersoek, maar die polisie kan nog geen leidrade bevestig nie. Niemand is nog in verband met die moord in hegtenis geneem nie.”